钦定古今图书集成/明伦汇编/交谊典/第042卷 > 《与戚秀夫》王守仁
## 钦定古今图书集成/明伦汇编/交谊典/第042卷 > 《与戚秀夫》王守仁

德洪诸友，时时谈及盛德深情，追忆《留都之会》，恍若
梦寐中矣。盛使远辱，兼以书仪，感怍何既！此道之在
人心，皎如白日，虽阴晴晦明，千态万状，而白日之光，
未尝增减变动。足下以迈特之资，而能笃志问学，勤
勤若是，其于此道，真如扫云雾而睹白日耳，奚暇于
区区之为问乎？病废既久，偶承两广之命，方具辞疏
使还。正当纷沓草草。不尽鄙怀。